করিম বলেন, গান তো ছোটবেলা থেকেই গাই। আমার এক দাদা ছিলেন। বাবার চাচা, নসিবউল্লাহ নাম। আমাকে খুব আদর করতেন। আমি তাঁর কোলে বসে থাকতাম। তিনি গাইতেন – ভাবিয়া দেখো মনে, মাটির সারিন্দারে বাজায় কোন জনে। আমিও তাঁর সাথে সাথে গাইতাম। পরে তিনি একবার আমাদের আরেক আল্লাহওয়ালা লোকের কাছে নিয়ে যান। উনার নাম করম উদ্দিন। আমি তাঁকে ওস্তাদ মানি। তাঁর কাছ থেকে গান শিখি। গানে আমার রাগরাগিনী ভালো ছিলো। লোকজন আমারে ডাকতো গান শোনানোর জন্য। আমি গান করতাম।